Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (EGF/2013/000 TA 2013 – τεχνική βοήθεια με πρωτοβουλία της Επιτροπής) /* COM/2013/0291 final */





ΑΙΤΙΟΛΟΓΙΚΗ ΕΚΘΕΣΗ Βάσει του σημείου 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπεται η κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, στο πλαίσιο του μέγιστου ετήσιου ποσού των 500 εκατομμυρίων ευρώ πέραν των σχετικών κονδυλίων του δημοσιονομικού πλαισίου. Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: Αριθ. αναφοράς ΕΤΠ EGF/2013/000 Ευρωπαϊκή Επιτροπή Τεχνική βοήθεια Διοικητικές δαπάνες: προϋπολογισμός σε ευρώ 750 000 διοικητικές δαπάνες σε % (ανώτατο όριο: 0,35 %) 0,15 % Σύμφωνα με το άρθρο 8 παράγραφος 1 του κανονισμού (ΕΚ) αριθ. 1927/2006, το ποσοστό που αντιστοιχεί στο 0,35 % του ετήσιου μέγιστου ποσού του ΕΤΠ μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Τεχνική βοήθεια που πρέπει να χρηματοδοτηθεί και κατανομή του εκτιμώμενου κόστους της 1. Η συνεισφορά θα χρησιμοποιηθεί για τις δαπάνες που αναφέρονται στο άρθρο 8 παράγραφοι 1 και 4, καθώς και στο άρθρο 9 παράγραφος 2 του κανονισμού (ΕΚ) αριθ. 1927/2006, όπως περιγράφονται αναλυτικά κατωτέρω. 2. Παρακολούθηση: Η Επιτροπή θα συνεχίσει να συγκεντρώνει τα στοιχεία σχετικά με τις αιτήσεις που υποβλήθηκαν και πληρώθηκαν, και τα μέτρα που προτάθηκαν και εφαρμόστηκαν, και θα επικαιροποιήσει το στατιστικό πορτρέτο του ΕΤΠ (Statistical portrait of the EGF) με πληροφορίες μέχρι το τέλος του 2013. Με βάση τις προκαταρκτικές εργασίες των πρόσφατων ετών αυτό μπορεί να γίνει με τους συνήθεις διοικητικούς πόρους της Επιτροπής. 3. Πληροφόρηση: Ο δικτυακός τόπος για το ΕΤΠ[3], τον οποίο δημιούργησε η Επιτροπή εντός του τομέα της απασχόλησης, κοινωνικών υποθέσεων και κοινωνικής ένταξης και του οποίου έχει αναλάβει τη διαχείριση δυνάμει του άρθρου 9 παράγραφος 2 του κανονισμού (ΕΚ) αριθ. 1927/2006, θα ενημερώνεται τακτικά και θα διευρύνεται, με όλα τα νέα στοιχεία που μεταφράζονται σε όλες τις γλώσσες της ΕΕ. Θα παραχθούν οι πληροφορίες για τον νέο κανονισμό για το ΕΤΠ, και θα συνταχθεί, θα μεταφραστεί, θα τυπωθεί και θα δημοσιευτεί η ετήσια έκθεση του ΕΤΠ. Θα ενισχυθεί η γενικότερη ευαισθητοποίηση για το ΕΤΠ καθώς και η προβολή του. Το ΕΤΠ θα εξετάζεται σε διάφορα δημοσιεύματα και οπτικοακουστικές δραστηριότητες της Επιτροπής. Το κόστος για όλα αυτά τα στοιχεία υπολογίζεται σε 80 000 ευρώ. 4. Δημιουργία βάσης γνώσεων: Η Επιτροπή συνεχίζει τις εργασίες της με στόχο τη δημιουργία εντύπου ηλεκτρονικής αίτησης καθώς και τυποποιημένων διαδικασιών για τις αιτήσεις του ΕΤΠ και την επεξεργασία τους, γεγονός που θα καταστήσει δυνατή την απλούστευση των αιτήσεων στο πλαίσιο του νέου κανονισμού, την επιτάχυνση της επεξεργασίας τους και την πιο εύκολη εκπόνηση εκθέσεων για τις ποικίλες ανάγκες. Η τυποποίηση των εντύπων τελικής έκθεσης επίσης συνεχίζεται με στόχο να μειωθεί ο διοικητικός φόρτος των κρατών μελών. Η Επιτροπή θα βελτιώσει τη βάση δεδομένων της με τα στοιχεία και τα μεγέθη των περιπτώσεων του ΕΤΠ, συμπεριλαμβανομένων των εργαζομένων, των μέτρων και των αποτελεσμάτων. Το κόστος για όλα αυτά τα στοιχεία υπολογίζεται σε 80 000 ευρώ. 5. Διοικητική και τεχνική υποστήριξη: Η ομάδα εμπειρογνωμόνων αρμόδιων επικοινωνίας για το ΕΤΠ, με ένα μέλος από κάθε κράτος μέλος, θα συνεδριάζει δύο φορές με υπολογιζόμενο κόστος 70 000 ευρώ. 6. Επιπλέον, η Επιτροπή θα οργανώσει το δίκτυο επαφών μεταξύ των κρατών μελών. Το πρωτεύον γεγονός σε αυτές τις δραστηριότητες δικτύωσης θα είναι το σεμινάριο για επαγγελματίες σχετικά με την υλοποίηση του ΕΤΠ με βάση την εμπειρία που συγκεντρώθηκε στο πλαίσιο του υφιστάμενου κανονισμού (2007-2013) ώστε να προετοιμαστεί το έδαφος για τον νέο κανονισμό (2014-2020). Το κόστος για όλα αυτά τα στοιχεία υπολογίζεται σε 120 000 ευρώ. 7. Αξιολόγηση: Η Επιτροπή θα ολοκληρώσει την τελική φάση της εκ των υστέρων αξιολόγησης του ΕΤΠ (2007-2013) βάσει σύμβασης από εξωτερικό σύμβουλο να αξιολογήσει για την αξιολόγηση των περιπτώσεων ΕΤΠ μετά τη λήξη τους και με επίκεντρο τον αντίκτυπο του ΕΤΠ και την προστιθέμενη αξία του κατά την τρέχουσα περίοδο. Το κόστος της αξιολόγησης αυτής υπολογίζεται σε 400 000 ευρώ. Στοιχεία || Κατ’ εκτίμηση αριθμός || Εκτιμώμενο κόστος ανά στοιχείο (σε ευρώ) || Συνολικό κόστος (σε ευρώ) Παρακολούθηση || || || 0 Δραστηριότητες πληροφόρησης || Διάφορα || Διάφορα || 80 000 Δημιουργία βάσης γνώσεων || Διάφορα || Διάφορα || 80 000 Διοικητική και τεχνική υποστήριξη: συνεδριάσεις της ομάδας εμπειρογνωμόνων για τους αρμόδιους επικοινωνίας σχετικά με το ΕΤΠ || 2 || 35 000 || 70 000 Διοικητική και τεχνική υποστήριξη: δικτύωση σχετικά με την εφαρμογή του ΕΤΠ || Διάφορα || Διάφορα || 120 000 Εκ των υστέρων αξιολόγηση για τα έτη 2007-2013 || 1 || 400 000 || 400 000 Σύνολο εκτιμώμενου κόστους || || 750 000 Χρηματοδότηση 8. Ο συνολικός διαθέσιμος ετήσιος προϋπολογισμός του ΕΤΠ ανέρχεται σε 500 εκατ. ευρώ. Σύμφωνα με το άρθρο 8 παράγραφος 1 του κανονισμού (ΕΚ) αριθ. 1927/2006, το 0,35 % του ποσού αυτού (δηλαδή 1 750 000 ευρώ) μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Σήμερα, το ποσό εξακολουθεί να παραμένει ακέραιο για το 2013· τίποτα δεν έχει ακόμη χορηγηθεί για την τεχνική βοήθεια. 9. Η προτεινόμενη συνεισφορά για τεχνική βοήθεια με πρωτοβουλία της Επιτροπής το 2013 ανέρχεται σε 750 000 ευρώ. Ύστερα από την κινητοποίηση του ποσού αυτού, το πρόσθετο ποσό των 1 000 000 ευρώ παραμένει δυνητικά διαθέσιμο σε περίπτωση ανάγκης σε μεταγενέστερο στάδιο εντός του έτους. 10. Λαμβάνοντας υπόψη το μέγιστο δυνατό ποσό συνεισφοράς του ΕΤΠ σύμφωνα με το άρθρο 8 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου. 11. Με την παρούσα πρόταση κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία ως προς το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός από τα δύο σκέλη της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 12. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2013 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006. Πηγή των πιστώσεων πληρωμών 13. Πιστώσεις από τη γραμμή του προϋπολογισμού για το ΕΤΠ θα χρησιμοποιηθούν για να καλυφθεί το ποσό των 750 000 ευρώ που χρειάζεται για την τεχνική βοήθεια. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (EGF/2013/000 TA 2013 – τεχνική βοήθεια με πρωτοβουλία της Επιτροπής) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[4], και ιδίως το σημείο 28, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[5], και ιδίως το άρθρο 8 παράγραφος 2, Έχοντας υπόψη την πρόταση της Επιτροπής[6], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας. (2) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατομμυρίων ευρώ ετησίως. (3) Ο κανονισμός (ΕΚ) αριθ. 1927/2006 ορίζει ότι το 0,35 % αυτού του ετήσιου μέγιστου ποσού μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Η Επιτροπή προτείνει συνεπώς τη διάθεση ποσού ύψους 750 000 ευρώ. (4) Επομένως, το ΕΤΠ πρέπει να κινητοποιηθεί ώστε να παράσχει τεχνική βοήθεια με πρωτοβουλία της Επιτροπής. ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2013 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 750 000 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] [4] ΕΕ C 139 της 14.6.2006, σ. 1. [5] ΕΕ L 406 της 30.12.2006, σ. 1. [6] ΕΕ C […] της […], σ. […]